Liliana Segre

Liliana Segre (født 10. september 1930) er en italiensk politiker som i 2018 ble utnevnt senator på livstid.  

President Sergio Mattarella utnevnte henne til senator 19. januar 2018, på dagen 80 år etter at fascistene innførte rasistiske lover i Italia. Segre hadde tidligere ikke arbeidet som politiker. Hun ledet etableringen av en parlamentarisk kommisjon mot hat, rasisme og antisemittisme, kjent som Segre-kommisjonen. Hun og faren forsøkte å flykte til Sveits i desember 1943 og ble avvist av sveitsiske myndigheter. De ble da arrestert av italienske myndigheter og overlatt til tyskerne som deporterte dem til Auschwitz, der hun unnslapp seleksjon til gasskammeret. Besteforeldrene ble sendt til Auschwitz og drept. Av 733 italienske barn som ble deportert til Auschwitz overlevde omkring 25. Segre ble overført til Ravensbrück da Auschwitz ble stengt i krigens sluttfase. Etter krigen snakket hun ikke offentlig om opplevelsene inntil 1990 da hun engasjerte seg i å formidle kunnskap om holocaust på skoler og i offentligheten. Hun ble da et sentralt tidsvitne i Italia. Etter at hun engasjerte seg offentlig i politiske og sosiale spørsmål, særlig i forbindelse med Segre-kommisjon, ble hun jevnlig utsatt for trusler fra høyreradikale grupper og hun har konstant politibeskyttelse. I Roma og Milano har det vært demonstrasjoner til støtte for Segre. Matteo Salvini fordømte truslene mot Segre og gikk sammen med Forza Italia mot opprettelsen av Segre-kommisjonen, og avsto fra å stemme da saken var oppe i parlamentet. Segre var forbauset over motstanden mot en kommisjon hvis formål hun trodde alle ville slutte opp om. Vatikanet var opprørt over de konservative politikernes holdning. Segre fikk stående applaus i parlamentet, mens noen konservative politikere demonstrativt ble sittende. Hun er innehaver av Republikken Italias fortjenstorden.

Referanser 

Italienske livstidssenatorer
Holocaust-overlevende
Overlevende fra Auschwitz
Personer fra Milano